250 पुलिसकर्मियों पर केस की मांग कोर्ट में खारिज
राहुल दुबे | इंदौर. हाई कोर्ट की इंदौर खंडपीठ ने 250 से ज्यादा पुलिसकर्मी, अफसरों को बड़ी राहत दी है। हाई कोर्ट ने इनके खिलाफ नामजद एफआईआर दर्ज करने की याचिका खारिज कर दी है। धार जिले की तहसील गंधवानी के दो गांव के 15 से ज्यादा लोगों ने पुलिसकर्मी, अफसरों के खिलाफ कार्रवाई के नाम पर गांव की महिलाओं से ज्यादती, अभद्र व्यवहार और सामान लूटकर ले जाने की शिकायत याचिका में की थी। हालांकि गांव वालों की शिकायत पर अज्ञात पुलिसकर्मियों के खिलाफ अजाक्स थाने में पहले से एफआईआर दर्ज थी। शेष|पेज 4 पर
जस्टिस एससी शर्मा की कोर्ट के समक्ष सभी 15 लोगों की याचिका पर सुनवाई हुई। पुलिस ने अपने जवाब में कोर्ट को बताया कि ग्राम भूतिया, हुली बडल्ला में बड़े पैमाने पर अवैध गतिविधियां संचालित होने की खबर पुलिस के पास 1990 से थी। इन दोनों गांवों में फरार, वारंटी, अवैध हथियार, चोरी और लूटे गए वाहनों के होने की सूचना भी थी। पिछले साल 250 से ज्यादा पुलिसकर्मी, दो एडिशनल एसपी, डीएसपी, कई निरीक्षक इन गांवों में कार्रवाई करने गए तो ग्रामीणों ने बलवा कर दिया था। दर्जनों पुलिसकर्मियों को गंभीर चोट भी लगी थी। गांव के असामाजिक तत्वों ने इसे अंजाम दिया था। पुलिस ने जवाब में यह भी बताया कि इस मामले की जांच के लिए डीजीपी ने उच्च स्तरीय जांच कमेटी बना रखी है, इसलिए नामजद एफआईआर दर्ज करने का सवाल नहीं उठता। हाई कोर्ट ने पुलिस के जवाब को देखते हुए याचिका खारिज कर दी।
hin_Deva hin_Deva hin_Deva